amanoisuno/poet huggingface dataset:
奉和過舊宅應制 上官儀
石關清晚夏，璿輿禦早秋。神麾颺珠雨，仙吹響飛流。沛水祥雲泛，宛郊瑞氣浮。大風迎漢築，叢煙入舜球。翠梧臨鳳邸，滋蘭帶鶴舟。偃伯歌玄化，扈蹕頌王遊。遺簪謬昭獎，珥筆荷恩休。
早春桂林殿應詔 上官儀
步輦出披香，清歌臨太液。曉樹流鶯滿，春堤芳草積。風光翻露文，雪華上空碧。花蝶來未已，山光暖將夕。
安德山池宴集 上官儀
上路抵平津，後堂羅薦陳。締交開狎賞，麗席展芳辰。密樹風煙積，回塘荷芰新。雨霽虹橋晚，花落鳳台春。翠釵低舞席，文杏散歌塵。方惜流觴滿，夕鳥已城闉。
酬薛舍人萬年宮晚景寓直懷友 上官儀
奕奕九成台，窈窕絕塵埃。蒼蒼萬年樹，玲瓏下冥霧。池色搖晚空，岩花斂餘煦。清切丹禁靜，浩蕩文河注。留連窮勝托，夙期暌善謔。東望安仁省，西臨子雲閣。長嘯披煙霞，高步尋蘭若。金狄掩通門，雕鞍歸騎喧。燕姝對明月，荊豔促芳尊。別有青山路，策杖訪王孫。
奉和潁川公秋夜 上官儀
泬寥空色遠，芸黃淒序變。涸浦落遵鴻，長飆送巢燕。千秋流夕景，萬籟含宵喚。峻雉聆金柝，層台切銀箭。
謝都督挽歌 上官儀
漠漠佳城幽，蒼蒼松檟暮。魯幕飄欲卷，宛駟悲還顧。楚挽繞廬山，胡笳臨武庫。悵然郊原靜，煙生歸鳥度。
八詠應制二首 上官儀
啟重帷，重帷照文杏。翡翠藻輕花，流蘇媚浮影。瑤笙燕始歸，金堂露初晞。風隨少女至，虹共美人歸。羅薦已擘鴛鴦被，綺衣複有蒲萄帶。殘紅豔粉映簾中，雪花飄玉輦，雲光上璧台。共待新妝出，清歌送落梅。入叢台，叢台裛春露。滴瀝間深紅，參差散輕素。妝蝶驚複聚，黃鸝飛且顧。攀折殊未已，複值驚飛起。送影舞衫前，飄香歌扇裏。望望惜春暉，行行猶未歸。暫得佳遊趣，更愁花鳥稀。且學鳥聲調鳳管，方移花影入鴛機。
和太尉戲贈高陽公 上官儀
熏爐禦史出神仙，雲鞍羽蓋下芝田。紅塵正起浮橋路，慣是洛濱要解佩，本是河間好數錢。翠釵照耀銜雲發，無情拂袂欲留賓，詎恨深潭不可越。天津一別九秋長，
王昭君 上官儀
玉關春色晚，金河路幾千。琴悲桂條上，笛怨柳花前。霧掩臨妝月，風驚入鬢蟬。緘書待還使，淚盡白雲天。
詠雪應詔 上官儀
禁園凝朔氣，瑞雪掩晨曦。花明棲鳳閣，珠散影娥池。飄素迎歌上，翻光向舞移。幸因千里映，還繞萬年枝。
奉和山夜臨秋 上官儀
殿帳清炎氣，輦道含秋陰。淒風移漢築，流水入虞琴。雲飛送斷雁，月上淨疏林。滴瀝露枝響，空蒙煙壑深。
江王太妃挽歌 上官儀
黃鶴悲歌絕，椒花清頌餘。埃凝寫鄰鏡，網結和扉魚。銀消風燭盡，珠滅夜輪虛。別有南陵路，幽叢臨葉疏。
故北平公挽歌 上官儀
木落園林曠，庭虛風露寒。北裏清音絕，南陔芳草殘。遠氣猶標劍，浮雲尚寫冠。寂寂琴台晚，秋陰入井幹。
高密長公主挽歌 上官儀
湘渚韜靈跡，娥台靜瑞音。鳳逐清簫遠，鸞隨幽鏡沉。霜處華芙落，風前銀燭侵。寂寞平陽宅，月冷洞房深。
詠畫障 上官儀
芳晨麗日桃花浦，珠簾翠帳鳳凰樓。蔡女菱歌移錦纜，未減行雨荊台下，自比淩波洛浦遊。
奉和秋日即目應制 上官儀
上苑通平樂，神池邇建章。樓臺相掩映，城闕互相望。緹油泛行幔，簫吹轉浮梁。晚雲含朔氣，斜照蕩秋光。落葉飄蟬影，平流寫雁行。槿散淩風縟，荷銷裛露香。仙歌臨枍詣，玄豫曆長楊。歸路乘明月，千門開未央。
入朝洛堤步月 上官儀
脈脈廣川流，驅馬曆長洲。鵲飛山月曙，蟬噪野風秋。
春日 上官儀
花輕蝶亂仙人杏，葉密鶯啼帝女桑。飛雲閣上春應至，明月樓中夜未央。
從駕閭山詠馬 上官儀
桂香塵處減，練影月前空。定惑由關吏，徒嗟塞上翁。